







ДО
ОБЩИНСКИ СЪВЕТ
ГР. БУРГАС
	


ДОКЛАДНА ЗАПИСКА
ОТ 

ЙОРДАНКА АНАНИЕВА – ЗАМЕСТНИК-КМЕТ  
“КУЛТУРА И ОБРАЗОВАНИЕ”, ОБЩИНА  БУРГАС


Относно: Кандидатстване  на Община Бургас с проектно предложение за предоставяне на безвъзмездна финансова помощ по Финансов механизъм на Европейското икономическо пространство 2009-2014, Програма BG04 "Енергийна ефективност и възобновяема енергия", Грантова схема BG04-02-03 - „Мерки за повишаване на енергийната ефективност и използване на възобновяема енергия в общински и държавни сгради и локални отоплителни системи“ и одобряване на предварително споразумение за сътрудничество между у Община Бургас, „Технически Университет-София–Технологии“ ЕООД и фирма „NORSK ENERGI”, Норвегия.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Програма BG04 "Енергийна ефективност и възобновяема енергия" се финансира от Финансовия механизъм на Европейското икономическо пространство (ФМ на ЕИП) 2009-2014, въз основа на подписан меморандум за разбирателство между Република България и Кралство Норвегия, Исландия и Княжество Лихтенщайн. Тя обхваща две програмни области "Енергийна ефективност" (Програмна област 5) и "Възобновяема енергия" (Програмна област 6) на Европейското икономическо пространство (ЕИП) и е одобрена на 20 декември 2012 г.
Министерство на икономиката и енергетиката в качеството му на Програмен оператор на Програма BG04 „Енергийна ефективност и възобновяема енергия“ кани потенциални бенефициенти да представят проектни предложения по Грантова схема BG04-02-03 - „Мерки за повишаване на енергийната ефективност и използване на възобновяема енергия в общински и държавни сгради и локални отоплителни системи“.
Основната цел на поканата е подмяна на съществуващи и/или изграждане на високоефективни отоплителни системи в общински и държавни сгради, използващи конвенционални горива или възобновяеми източници.Основно изискване е сградите, за които се кандидатства, да имат изпълнени основни мерки за енергийна ефективност – подменена дограма, изолация по стени и покрив. Приоритетни са сгради със социално значение – училища, болници, домове за възрастни хора и т.н.
Максималният размер на безвъзмездната финансова помощ, за която Община Бургас кандидатства е в размер до 500 000 евро (977 915, 00 лв.).  Крайният срок за подаване на проектни предложения е 07. 01. 2015 г.

В тази връзка Община Бургас е в процес на подготовка на проектно предложение с работно заглавие: „Внедряване на мерки за енергийна ефективност в районна отоплителна централа Меден Рудник, гр. Бургас“.

Съществуващо положение: 
Районна отоплителна централа (РОЦ), кв.Меден Рудник се използва за топлоснабдяване на две училища – СОУ „Константин Петканов“ и ОУ „Елин Пелин“ и детска градина – ОДЗ № 1 „Морска звезда“. Централата е изградена в самостоятелна сграда на територията на квартала. В сградата има обособени котелно и помпено помещение, както и нафтово стопанство. Централата е оборудвана с 3 котела: 2 бр. водогрейни котли тип КТМ-2, всеки с мощност 2 326 kW и стоманен отоплителен котел RIELLO RTQ 2336, окомплектован с комбинирана горелка за природен газ/нафта RIELLO RLS 250/M MZ с мощност 2 336 kW, който е монтиран през 2013 г. на мястото на окончателно повреден стар котел. 
Общата инсталирана топлинна мощност е 6 988 kW. Отоплителната инсталация е от „затворен” тип, с мембранни разширителни съдове и предпазни клапани за всеки котел. Старите котли са в лошо състояние, има течове, които въпреки направените многократни ремонти, се появяват отново и отново. Това налага спешна подмяна на старите котли и горелки. Използването на скъп невъзобновяем енергоизточник прави  Районната Отоплителна Централа неотговаряща на стандартите за енергийна и екологична ефективност. 
През последните години дървесните пелети придобиват все по- голяма популярност и стават предпочитано гориво. Те са изключително комфортно хомогенно гориво, с добри възможности за складиране и за регулиране на горивния процес. Дългосрочната перспектива е този тип гориво да остане сравнително по- евтино, в сравнение с традиционните енергийни източници (нафта, въглища, ток). Дървесните пелети са високо стандартизирани и пресовани, което позволява снижаване на разходите за транспорт. Дървесните пелети, също така, са много удобна форма на гориво за крайните потребители и са подходящи за използване при автоматични подаващи системи. Предимствата на генериране на топлинна енергия за отопление и битова гореща вода (БГВ) посредством изгаряне на екологично чисто гориво във вид на дървесни пелети са следните:

· Намаляване разходите на енергия – икономически ефект;
· Гарантиране на топлинния комфорт в сградите – поддържане на нормативната температура на въздуха в помещенията;
· Редуциране на емисиите на парникови газове – намаляване на замърсяването на околната среда.

Предвидени мерки в проектното предложение: 
След анализ, основан на годишното потребление на промишлен газьол, информация за потребителите, които РОЦ топлоснабдява и факта, че всички потребители на топлинна енергия са въвели предвидените им енергоспестяващи мерки, проектното предложение предвижда изпълнение на следните основни дейности: 
- Подмяна на съществуваща отоплителна централа с нова, предвидена да работи с друг вид основно гориво – дървесни пелети. Дейността включва комплексна доставка и монтаж на два броя стоманени водогрейни котли за изгаряне на биомаса – пелети с автоматично подаване на горивото,
- Преустройство на сградата на РОЦ-Меден Рудник- изграждане на складово стопанство за дървесни пелети, гарантиращо запас от гориво за поне седем дни. Складовото стопанство за гориво ще е оборудвано с гориво-подаващи механизми, за транспортиране на дървесните пелети от склада до дневните бункери на котлите;
- Обучение на персонала на РОЦ-Меден Рудник за работа с новата система;
- Обучения на заинтересованите страни на теми „опазване на околната среда“ и „енергийна ефективност“.

Енергоспестяващите мерки предвиждат гарантиране на 100% нуждите на потребителите на РОЦ-Меден Рудник. Технико-икономическото предложение предвижда запазването като горещ резерв на новия, инсталиран през 2013 г. нафтов котел.

Безспорно, изложеното обосновава необходимостта от допускане предварителното изпълнение на настоящото решение на основание чл. 60 , ал. 1 от Административнопроцесуалния кодекс. Краткия времеви период, който остава до крайния срок за подаване на проектни предложения, налага своевременно да се окомплектова необходимата документация и надлежно да се депозира пред компетентната институция. Тези обстоятелства налагат допускане предварителното изпълнение на настоящото решение.
	Предвид гореизложеното и на основание чл. 21, ал. 1, т. 23 във връзка с чл. 21, ал. 2 от Закона за местното самоуправление и местната администрация, предлагам Общинският съвет- Бургас да приеме следните

	РЕШЕНИЯ:

1. Дава съгласие Община Бургас да кандидатства с проектно предложение с работно заглавие „Внедряване на мерки за енергийна ефективност в районна отоплителна централа Меден Рудник, гр. Бургас“ по Програма BG04 „Енергийна ефективност и възобновяема енергия“, Грантова схема BG04-02-03 - „Мерки за повишаване на енергийната ефективност и използване на възобновяема енергия в общински и държавни сгради и локални отоплителни системи“, и да поеме ангажимент за изпълнение на проекта.
	2. Одобрява приложеното предварително споразумение за партньорство между Община Бургас, „Технически Университет-София–Технологии“ ЕООД и фирма „NORSK ENERGI”, Норвегия (на български и английски език).
	3. На основания чл.60, ал.1 от Административнопроцесуалния кодекс допуска предварително изпълнение на настоящото решение.

Приложения, съгласно текста:

1. Предварително споразумение за партньорство между Община Бургас, „Технически Университет-София–Технологии“ ЕООД и фирма „NORSK ENERGI”, Норвегия, на български език.

2. Предварително споразумение за партньорство между Община Бургас, „Технически Университет-София–Технологии“ ЕООД и фирма „NORSK ENERGI”, Норвегия, на английски език.

С уважение,

ЙОРДАНКА АНАНИЕВА
Заместник-кмет „Култура и образование“,

